钦定古今图书集成/明伦汇编/氏族典/第241卷 > 张业
## 钦定古今图书集成/明伦汇编/氏族典/第241卷 > 张业

按《十国春秋》，“后蜀张业，李仁罕之甥也。初名知业，后
避高祖偏讳，遂单名业。为人骁勇善战，与仁罕同从
高祖入蜀，分讨诸盗，悉平之。天成中官右厢马步军
都指挥使、金紫光禄大夫、检校司空、守兰州刺史、上
柱国。长兴元年充先锋都指挥使，将兵三千攻遂州
有功。久之拜宁江军留后。已而高祖以墨制署为节”
度使。唐明宗赐高祖爵蜀王，即诏业领宁江军节度
使。及高祖称尊号，命业充右匡圣步军都指挥使，仍
管宁江节镇如故。后主时，加检校太尉。仁罕既伏罪，
业是时方掌禁兵，后主惧其反侧，乃用为相以安之，
命同平章事。广政元年，进左仆射，兼中书侍郎、同平
章事。未几，加司空，兼判度支。业性豪侈，强市人田宅，
藏匿亡命。又于私第置狱，系负责者或历年，至于瘐
死，蜀人大怨之。而业子继昭官检校左仆射，复好击
剑，常与僧归信访善剑者。左匡圣都指挥使孙汉韶
宿与业不和，密告业父子谋反。后主大怒，兼得其专
恣状，乃与李昊、安思谦谋，俟其入朝，执杀之，下诏暴
业罪恶，籍其家，时广政十一年也。业后仁罕死凡十
五年。